Asiakaspalvelu+-+ammattiosaamisen+näyttö

**Matkailualan asiakaspalvelunäyttö**
Alla on esitetty ammattiosaamisen arviointi ammatillisessa peruskoulutuksessa. Näyttötutkinnoissa ammattiaidon arviointi toteutetaan valtakunnallisen tutkintotoimikunnan hyväksymän järjestämissuunnitelman mukaisesti tutkinnon suorittamisvaiheen tutkintotilaisuudessa.

Näyttö toteutetaan aidossa työelämätilanteessa työssäoppimisjakson yhteydessä. Ammattiosaamisen näytöllä arvioidaan tutkinnon osan ammattitaidon hallintaa.


 * Ammattiosaamisen näytössä osoitetaan**
 * työprosessin hallinta kokonaan
 * työmenetelmien, -välineiden ja materiaalin hallinta kokonaan
 * työn perustana olevan tiedon hallinta kokonaan(alakohtainen kielitaito osoitetaan kielitaustan mukaisesti)
 * elinikäisen oppimisen avaintaidot kokonaan

Lisätietoa ylläolevista löydät kohdasta Arvioinnin kohteet


 * Näytön kuvaus**

Opiskelija tai tutkinnon suorittaja osoittaa ammattitaitonsa toimimalla asiakaspalvelutilanteissa (opastuksissa, elämys- ja luontoretkillä, kulttuuritapahtumissa ja -opastuksissa, majoitus- ja ravitsemispalveluissa, hyvinvointi- ja liikuntapalveluissa, myynti- tai neuvontapalveluissa) yrityksen liikeidean tai toimintatavan mukaan ja tekemällä yhteistyötä matkailualan palvelutuottajien, yritysten tai sidosryhmien kanssa. Hän osoittaa kielitaitonsa asiakaspalvelutilanteessa tms. jonkin edellä olevassa taulukossa kuvatun arvioinnin kohteen mukaisesti.

Opiskelija tai tutkinnon suorittaja toimii matkailuyrityksessä tai -organisaatiossa, kuten matkailu- tai matkatoimistossa, ohjelmapalveluyrityksessä (esimerkiksi luonto-, seikkailu-, kulttuuriohjelmissa), majoitusalan yrityksessä, ravintolassa, leirintäalueella, maaseutumatkailuyrityksessä, matkailuneuvonnassa tai muussa vastaavassa organisaatiossa. Työtä tehdään siinä laajuudessa, että ammattitaidon voidaan todeta vastaavan ammattitaitovaatimuksia.


 * Näytön arviointi**

Ammattiosaamisen näyttöjen arviointiin eli näytön vastaanottoon osallistuvat joko opettaja tai työelämän edustaja yksin tai yhdessä. Ensisijainen tavoite on yhdessä arviointi. Ammattiosaamisen näytön vastaanottavat ja arvioivat ja näyttöarvosanoista päättävät opettajat ja työelämän edustajat ovat kyseisen ammattialan asiantuntijoita.

Ammattiosaamisen näytön jälkeiseen arviointikeskusteluun osallistuvat aina opiskelija, näytön vastaanottaja(t) ja opettaja. Arviointikeskustelussa opiskelija ja näytön vastaanottaja(t) analysoivat ja arvioivat näyttöä. Arviointipäätös perustuu ensisijaisesti opettajan ja näytön vastaanottajan arviointiin, mutta arvioinnissa huomioidaan opiskelijan itsearviointi.

Näyttötodistukseen tulevasta tutkinnon osan näytön arvosanasta päättävät opettajat ja näytön vastaanottaja(t) yhdessä tai erikseen. Päättötodistukseen tulevasta tutkinnon osan arvosanasta päättävät arvioitavien opintojen opetuksesta vastaava opettaja tai, jos opettajia on useita, opettajat yhdessä. Arvosana muodostuu näytön ja muun arvioinnin perusteella. Tutkinnon osan arvosanan antaminen edellyttää, että tutkinnon osan ammattiosaamisen näyttö on suoritettu hyväksytysti.


 * Muu osaamisen arviointi**

Mikäli jotakin työtehtäväkokonaisuuden arvioinnin kohteena olevaa ammattitaitovaatimusta ei voida työelämälähtöisessä tilanteessa osoittaa, tulee opiskelijalle järjestää oppilaitoksessa tilanne, että hän voi osaamisensa osoittaa myös kyseisen ammattitaitovaatimuksen osalta.

EA 1 tasoa vastaavat ensiaputaidot osoitetaan oppilaitoksen järjestämällä EA 1 – kurssilla. Opinnoista on oltava suoritettu-merkintä.